हरिवंशको 'ए केटा मादलु पड्का'
हास्य अभिनेता हरिवंश आचार्यले नयाँ गीत ल्याएका छन् । आफ्नै शब्द, संगीत र स्वरमा रमाइलो शैलीको 'ए केटा मादलु पड्का’ बोलको गीत ल्याएका हुन् । गीतमा उनलाई गायिका शान्तिश्री परियारले साथ दिएकी छन् । 
काठमाडौँ — हास्य अभिनेता हरिवंश आचार्यले नयाँ गीत ल्याएका छन् । आफ्नै शब्द, संगीत र स्वरमा रमाइलो शैलीको 'ए केटा मादलु पड्का’ बोलको गीत ल्याएका हुन् । गीतमा उनलाई गायिका शान्तिश्री परियारले साथ दिएकी छन् । आचार्यले चार महिनाअघि शान्तिश्रीसँगकै सहकार्यमा 'काउली' बोलको लोक लयको गीत ल्याएका थिए । उक्त गीत युट्युबमा हालसम्म एक करोड ३२ लाख पटक हेरिएको छ । 'काउली'ले चर्चा बटुलिरहेको बेला हरिवंश तत्काल नयाँ गीत ल्याउने मुडमा थिएनन् । तर, चितवनको एउटा जमघट र गायक तथा निर्देशक सरोज ओलीको ढिपीले नयाँ गीत गाएको हरिवंश बताउँछन् । 'म तुरुन्तै नयाँ गीत ल्याउने सोचमा थिइनँ,' हरिवंशले भने, 'दुई महिनाअघि चितवनको एउटा जमघट कार्यक्रममा पुगेको थिएँ । बाहिर मान्छेहरू गीत गाएर उफ्रिउफ्री नाचिरहेका थिए । त्यहीबेला अचानक मेरो दिमागमा एउटा लय फुर्‍यो । हत्तपत्त कोठामा गएर मोबाइलमा रेकर्ड गरिहालेँ । लयसँगै शब्द आयो– ए केटा मादलु पड्का, उफ्रिएर नाच्दिन्छु तीन झड्का ।' अहिले नै यो गीत रेकर्ड गर्ने सोचमा थिएनन् हरिवंश । 'यो गीत अहिले नै गाउँला भन्ने थिएन,' हरिवंशले भने, 'पछि रेकर्ड गरौँला भनेर बसेको थिएँ । यत्तिकैमा एक दिन भेटघाटमा सरोज भाइ (ओली) लाई यो गीतको शब्द र लय सुनाएँ । भाइ उत्साहित भएर मलाई रेकर्ड गरिहालौं भन्दै एरेन्जर श्यामश्वेत रसाइलीकहाँ लिएर पुग्नुभयो । श्यामश्वेत भाइले पनि 'यो रमाइलो छ, चड्किन्छ' भनेपछि गीतले यो स्वरुप पायो ।'गीतमा 'काउली' कै कलाकार दोहोरिएका छन् । गीतको भिडियोमा अभिनेत्री प्रियंका कार्की र हरिवंशसँगै यसपटक गायक तथा निर्देशक सरोज ओली स्वयंले अभिनय गरेका छन् । नवराज उप्रेतीको छायांकन, भूपेन्द्र अधिकारीको सम्पादन रहेको गीतको भिडियो निर्देशन गम्भीर विष्टले गरेका छन् ।